LVGYO MAUSSAUH
(ACTS)
Yesu dah Gausyis Loeus lyis taiq hoeuh las phung bweh los dah joqyos gas je los nyeis cho lhyi taiq kyoh khyvlyis hai Lvgyo Maussauh lyis somh doeus yoh gvn. Houka (1) Yesu maukhung mha doq loh thang lhyi Yerusalem wus mas Khristan sasvna xi los cho, (2) Palestine mau gohtoeu joqyos mas je los cho, (3) Roma wus jweh shoq dah Thomhmuh vyvm vwi mau mas je los cho tsain nghuot.
Lvgyo maussauh mas bos dah yhaugyen cho dvkoeuq gas, Pentekoti pwe nyeih lyis Yerusalem wus mas lomsjingh bang thoq mas yomsoq yah jweh los dah Gyingshang Dyos dah muhzoh cho nghuot. Housoeh jweh los dah Gyingshang Dyos gas hauh uhlyis dah phung yahge phung uhshe bang lyis yomdyei las cho shwih she yvlyis chixoeuq toh. Cangxeih yoq lyis dah Khristan Loeus lyis hai Lvgyo buk mas bos dah Gausyis Loeus taiq yvmas yoh nyvng. Yesu lyis lomsjingh bang dah kang dwis cho yahge phung dius jens dah zomh cho ka haih Loeus dah yomsoq nghuot yvlyis kanghjyoeng kat toh.
1
Yesu Maukhung Pheh Toqh
1 Theophilu eh,Ref 1.1: Luk 1.1-4 ngah maussauh cangxeih vbuk mas Yesu muh kuot xi masyah nyang lyis maukhung pheh toqh yoeus loh shishenh jweh shoq gyo lyis nyang kuot cho, jyauh cho dvnganh lyis lhaih toh goeus.
2 Nyang toqh kat zis ma xauh shih shishenh lyis nyang khyen toh lvgyo jens lyis Gyingshang Dyos dah yomsoq yah tyingtoh dang tsain taiq toh.
3 Nyang shanghsenh kham thang lhyi, nyeici nyeih top nyamoq lyis nyah gungs nyoshoq lhain chixoeuq las, nyang dwis nyeis cho ma yoh he dah kanghjyoeng vja ja yah Chixoeuq. Nyamoq gas nyang lyis nyvng las nyang nyamoq lyis maukhung munghdan cho taiq kyoh.
4 Housoeh nyamoq yah dvgeh huom nyeis lyis, nyang nyamoq lyis taiq zis gas, Yerusalem masyah ma thuq thuq, namoq ngah jyank masyah xauhgyo yoeus das, Uwus dah dangthoengh lyis langh nyeis geh.Ref 1.4: Luk 24.49
5 Khasoeh ge lyis Yohan gas jeis yah jeisnyhop dyei, namoq gas ma nyangh lyis Gyingshang Dyos yah jeisnyhop dyei zis xauh das, ge.Ref 1.5: Mat 3.11; Mak 1.8; Luk 3.16; Yoh 1.33
Yesu Toqh yoeus Xauh
(Mak 16:19-20; Luk 24:50-53)
6 Housoeh nyamoq dvgeh tsain huom toh shih uhlyis, nyamoq gas nyang lyis, Yhensain eh, gvshih Israel dius jens lyis hauh munghdan doms dyei das lah, ge.
7 Nyang nyamoq lyis taiq zis gas, Uwus gas nyah vmingh yah toeuq toh dah shishenh yahge yoq lyis namoq ma seq noh.
8 Nghuot laus eq Gyingshang Dyos namoq thoq mas jweh lyis, namoq yomsoq yoh yoeus das las, namoq gas Yerusalem wugungs yahge Yuda mau gonh, Samari yahge nyeisjvng goms shoq ngah kanghjyoeng tsain duot das, ge.Ref 1.8: Mat 28.19; Mak 16.15; Luk 24.47-48
9 Haih zis dye taiq las, nyamoq yoeuh nyeis lyis, nyang lyis nyhang mas toqh yoeus loh las, jyommauh dvbungh gas nyamoq xikkhonh masyah nyang lyis po loh.Ref 1.9: Mak 16.19; Luk 24.50-51
10 Nyang doq loh tyamp las, nyamoq maukhung mas yoeuh tsuk toh shih lyis, yoeuh aq, dyi thyoeu wuot dah dius aiq yuk nyamoq nvm mas yap thuq los las,
11 Galile bang eh, chamus maukhung mas yoeuh tsuk toh shih goh lah? Namoq dah xikkhonh masyah maukhung mas toqh kat zis xauh soeu, Yesu gas namoq nyvng nyeis lyis loh zis yah dvyhangteh, housoeh doms jweh lyih das, ge.
Yudas Gungsthaiq Mathia
12 Nyamoq gas Tsanlun boms masyah Yerusalem wugungs pheh tauh loh. Hauh boms gas Yerusalem masyah nyei falong dvwe joq.note 1.12 Greek mas Yuda no nyeih gis suh dah gyung cho ko nghuot, ge.
13 Jweh lyis nyamoq gyangh nyeis dah thoq yvp mas tsain doq loh. Hauh moq gas, Petru, Yohan, Yaku, Andre, Philip yahge Thoma, Bartholomeu yahge Mathe, Alphe dah lo Yaku, Zelot Simon yahge Yaku dah vnoeuh Yuda moq nghuot.Ref 1.13: Mat 10.2-4; Mak 3.16-19; Luk 6.14-16
14 Nyamoq gas, vmesbih jens yahge Yesu ungwes Mari, nyah vmang vnoeuh moq yah dvgeh ehnyet dvlom yah wontang shvmanh dung las tsain nyeis.
15 Hauh buisnyeis gyo lyis Petru gas changlo dvxo aiqci ko dah vgungs mas toq yap las taiq zis gas,
16 Boekyis eh, Yesu lyis nyhik bang dah cho she soeu, Yudas lyis toeuq las gohlhain Dawi dah nhuot masyah Gyingshang Dyos taiq toh las, lhaihtoh dang gas nyuk los chah goeus.
17 Khasoeh ge lyis yamoq mas bos suon kat las, haih muh mas nyang eq muh xauh yoeus goeus.
18 Hauh soeu ka nyah dah ma shop muh phauh yah maunyeis dvchuq wis toh goeus: houmha nyang gas vtauh pheh yah gyoh shei las, womdau thauh phuk las, oeu eq dvyos dvzoq mus tyamp.Ref 1.18-19: Mat 27.3-8
19 Hauh cho lhyi Yerusalem bang dvnganh seq loh goeus; housoeh las hauh maunyeis chuq lyis nyamoq nyingh pheh yah Akeldama ge nyhink toh. Houka Suih yos, ge zis nghuot.
20 Hauh cho ka Chungh Dang mas,Ref 1.20: Chd 69.25, 109.8
Nyah joqyos jyamhjyuklhyuk mus bas jungh,
houmha hank eq ma nyeis bas jungh,
ge eq.
Nyah dah uhshe muh lyis gohyuk xauh yoeus bas jungh,
ge eq bos.
21 Housoeh las Yohan jeisnyhop dyei xi masyah, Yesu lyis yamoq jyank masyah toqh yoeus jweh shoq, Yhensain Yesu yamoq mas suh e nyeis.
22 Hauh shishenh top mas yang yah dvgeh suh e soeu, dvyuk gas yang yah dvgeh nyah dah dwis toq cho kanghjyoeng bweh chah, ge.Ref 1.22: Mat 3.16; Mak 1.9, 16.19; Luk 3.21, 24.51
23 Hauh uhlyis nyamoq gas, Yustu eq ge, Barsaba ge dah Yosep yahge Mathia lyis tsain khyen kat.
24 nyamoq shvmanh dung zis gas, Dius yuk khanghmuh dah ehnyet lyis seq nyeis dah Yhensain eh, Yudas gas nyang yah sen joqyos pheh loh lo das ge, toh tyamp dah muh yahge,
25 Lvgyo muh xiklyis haih aiq yuk mas nvng hank lyis khyen yoeus toh cho ngamoq lyis tuonh shet aq, ge.
26 Nyamoq doeugoh lyis hauh zis gas Mathia lyis vvng loh. Hou mhayah nyang gas hau lvgyo dvci dvyuk mas lung los.